AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS

 SĒDES PROTOKOLS Nr. 195

2017. gada 6.jūnijā plkst.14.30

Jēkaba ielā 16, 408.telpā (komisijas sēžu zālē)

Sēdē piedalās:

*komisijas locekļi:*

Ainars Latkovskis

Kārlis Seržants

**Kārlis Krēsliņš**

**Jānis Ādamsons**

**Ringolds Balodis**

**Aleksejs Loskutovs**

**Jānis Ruks**

**Zenta Tretjaka**

**Juris Vectirāns**

***citas personas:***

**• Korupcijas novēršanas un apkarošanas biroja priekšnieka amata pretendents Jēkabs Straume;**

**• Valsts kancelejas direktors Jānis Citskovskis;**

**• Sabiedrības par atklātību – Delna jurists Jānis Veide;**

**• AIKNK vecākā konsultante Ieva Barvika**

**• AIKNK konsultanti: Margita Markevica, Inese Silabriedde, Daima Sunepa,**

**Sēdi vada: komisijas priekšsēdētājs A.Latkovskis**

**Sēdi protokolē: M.Markevica**

**Sēdes veids: atklāta**

**Darba kārtība:**

**Tikšanās ar Korupcijas novēršanas un apkarošanas biroja (KNAB) priekšnieka amata pretendentu Jēkabu Straumi.**

**A.Latkovskis: dod vārdu KNAB priekšnieka kandidātam J.Straumem, aicinot sniegt īsu ieskatu iespējamās darba prioritātēs.**

**J.Straume: par savām prioritātēm nosauc - sakārtot KNAB kolektīvu, novērst iekšējas nesaskaņas un sašķeltību birojā, lai ar pilnu atdevi pievērstos likuma pārkāpējiem.**

**A.Balodis: jautā, kā J.Straume vērtē kandidātu izraudzīšanas un apstiprināšanas procedūru un kā vērtē KNAB praktisko darbību.**

**J.Straume: atturas komentēt procedūru. Secinājumus par KNAB darbu un prioritātēm varēs izdarīt, kad sāks strādāt un iepazīsies ar situāciju, lietām un personāla kapacitāti. KNAB atskaites liecina, ka birojs strādā labi.**

**A.Loskutovs: jautā, kāpēc J.Straume nolēma mainīt militāro amatu uz civilo. Jautā par bijušajiem studiju biedriem.**

**J.Straume: skaidro, ka MIDD darbs ir labi organizēts un dienests veiksmīgi pilda savas funkcijas, tāpēc nolēmis dot savu ieguldījumu citas iestādes darbā. Nevar komentēt savu studiju biedru darbību. Ar atsevišķiem studiju biedriem kontakts ir bijis, ar citiem nē.**

**K.Seržants: jautā kā J.Straume plāno veidot publisko komunikāciju. Kā plāno veidot attiecības ar KNAB arodbiedrību?**

**J.Straume: pauž viedokli, ka komunikācijai ar sabiedrību jābūt pārdomātai, lai sabiedrība redzētu, ka KNAB strādā profesionāli un saskaņoti. Atzīst, ka šajā jomā ir problēmas, kuras būtu jārisina. Attiecībā uz arodbiedrības konfliktiem ar vadību, uzskata, ka diskusijas var būt par darba jautājumiem, taču KNAB vadītājam jābūt gala vārdam.**

**K.Krēsliņš: jautā, vai J.Straumem ir viedoklis, kur meklējama konfliktu sakne KNABā. Vai ir par šo jautājumu domājis?**

**J.Straume: atbild apstiprinoši.**

**V.Spolītis: jautā J.Citskovskim par kandidātu izvēles procedūru – kritērijiem un kandidātu izvēli. Jautā J.Straumem, kas būs viņa darba prioritāte - korupcijas novēršana vai arī apkarošana.**

**J.Citskovskis: skaidro, ka attiecībā uz KNAB vadītāja izvēli process ir īpaši reglamentēts. To iespējams arī pilnveidot, taču dotajā brīdī izvēlēts labākais kandidāts.**

**J.Straume: uzsver, ka prevencija un apkarošana ir vienlīdz svarīgas. Secīgi jācīnās ar cēloņiem un sekām. Abiem procesiem vienam otru jāpapildina.**

**J.Ādamsons: jautā par kandidātu izvēles procedūras pilnveidošanas nepieciešamību.**

**J.Citskovskis: atzīst, ka procedūru iespējams pilnveidot.**

**J.Ruks: jautā, kā plānots sadarboties ar citām tiesībsargājošām un drošības iestādēm.**

**J.Straume: uzsver, ka sadarbībai ar citām tiesībsargājošām un drošības iestādēm, tostarp ar Iekšējās drošības biroju, jābūt KNAB darba stūrakmenim.**

**K.Seržants: jautā, vai J.Straume saņēmis arī ģimenes atbalstu, kandidējot uz jauno amatu, kas nozīmē publisku atpazīstamību.**

**J.Straume: apstiprina, ka bija apspriešanās ar ģimeni un saņemts tās atbalsts.**

**Z.Tretjaka: jautā par iecerēm personāla vadībā un konfliktsituāciju risināšanā, ņemot vērā samērā lielo sieviešu īpatsvaru KNABā. Kādas izmaiņas plāno veikt?**

**J.Straume: skaidro, ka pirms iepazīšanās ar situāciju nav gatavs veikt pārmaiņas kadru politikā. Savā darbā vadīsies pēc tā, kas labāks birojam un valstij.**

**A.Losktovs: jautā par J.Straumes izglītību. Vai nodarbojas ar sportu?**

**J.Straume: informē, ka viņam ir pielīdzinātais maģistra grāds, kas iegūts 1999.gadā, un kursa darbs bija par korupcijas apkarošanu. Nodarbojas ar skriešanu.**

**R.Balodis: jauta J.Straumes viedokli par politiski nozīmīgu personu aizturēšanas publisko aspektu.**

**J.Straume: atzina, ka Latvija ir demokrātiska valsts un KNAB apkarošanas blokam nevajadzētu ārēji redzamās procesuālajās darbībās pielietot taktiku, kas līdzinās Holivudas filmām ar maskās tērptiem vīriem. Tas nozīmē, ja nepieciešams veikt kādas darbības, tad tām nevajadzētu noslēgties ar korupcijas lietā iesaistīto personu "plosīšanu sabiedrības acu priekšā." Šādas darbības grauj biroja uzticību sabiedrības priekšā.**

**K.Seržants: jautā, kādas Straumes ieskatā ir KNAB vājākās vietas.**

**J.Straume: kā galveno problēmu min personālsastāva sašķelšanos. Strādās ar esošajiem darbiniekiem un, ja nepieciešams, cels to profesionalitāti.**

**J.Ādamsons: jautā, kāda ir J.Straumes dienesta pakāpe un vai viņš ir pensionējies.**

**J.Straume: atbild, ka ir rezerves kapteinis un nav pensionējies.**

**A.Latkovskis: jautā, vai pieredzētais Afganistānā nav mainījis viņa dzīves uztveri.**

**J.Straume: atbild noliedzoši. Atzīmē gūto pieredzi dienot starptautiskā vidē.**

**A.Latkovskis: norāda, ka lēmumu par J.Straumes apstiprināšanu gatavo Saeima un kandidāts vēl tiksies ar frakcijām. Aicina komisiju atbalstīt J.Straumes kandidatūru KNAB priekšnieka amatam.**

***Deputātiem iebildumu nav.***

**Lēmums:**

 **- atbalstīt J.Straumes kandidatūru KNAB priekšnieka amatam.**

*Sēde pabeigta 2017.gada 6.jūnijā plkst. 15.10*

Komisijas priekšsēdētājs A.Latkovskis

Komisijas sekretārs K.Krēsliņš

Komisijas konsultante M.Markevica